LV Eiropas Savienības Oficiālais Vēstnesis C 355/8

Tiesas (otrā palāta) 2012. gada 19. jūlija spriedums (Raad van State (Nīderlande) lūgums sniegt prejudiciālu nolēmumu) — A. Adil/Minister voor Immigratie, Integratie en Asiel

(Lieta C-278/12 PPU) (1)

(Brīvības, drošības un tiesiskuma telpa - Regula (EK) Nr. 562/2006 - Kopienas Kodekss par noteikumiem, kas reglamentē personu pārvietošanos pār robežām (Šengenas Robežu kodekss) - 20. un 21. pants - Robežkontroles atcelšana pie iekšējām robežām - Pārbaudes iekšzemē - Pasākumi ar robežpārbaudēm līdzvērtīgu iedarbību - Valsts tiesiskais regulējums, ar kuru ierēdņiem, kuri ir atbildīgi par robežu uzraudzību un ārvalstnieku pārbaužu veikšanu, ģeogrāfiskā 20 km zonā no dalībvalsts sauszemes robežas ar citām valstīm, kas ir konvencijas, ar kuru īsteno Šengenas līgumu, līgumslēdzējas valstis, tiek atļauts veikt identitātes, valstspiederības un uzturēšanās tiesību pārbaudes - Kontroles nelegālas uzturēšanās apkarošanai - Tiesiskais regulējums, kurā paredzēti zināmi nosacījumi un garantija it īpaši saistībā ar kontroļu biežumu un intensitāti)

2012/C 355/12

Tiesvedības valoda — holandiešu

Iesniedzējtiesa

Raad van State

Lietas dalībnieki pamata procesā

Prasītājs: A. Adil

Atbildētājs: Minister voor Immigratie, Integratie en Asiel

Priekšmets

Lūgums sniegt prejudiciālu nolēmumu — Raad van State — Eiropas Parlamenta un Padomes 2006. gada 15. marta Regulas (EK) Nr. 562/2006, ar kuru ievieš Kopienas Kodeksu par noteikumiem, kas reglamentē personu pārvietošanos pār robežām (Šengenas Robežu kodekss) (OV L 105, 1. lpp.), 21. panta interpretācija — Robežkontroles atcelšana pie iekšējām robežām — Iespēja dalībvalstij veikt policijas kontroli savā teritorijā zonā starp šīs dalībvalsts sauszemes robežu ar kaimiņvalstīm un 20 km no tās novilktu līniju — Kontroles saistībā ar piemērojamo uzturēšanās normu ievērošanu — Iespēja veikt šādas kontroles, pamatojoties tikai uz vispārīgu informāciju saistībā ar trešo valstu pilsoņu prettiesisku uzturēšanos kontrolējamajā zonā, vai konkrētu norāžu par kontrolējamo personu prettiesisko situāciju esamības nepieciešamība — Tiesiskā regulējuma, ar kuru nosaka konkrētus kvantitatīvos kritērijus attiecībā uz kontroļu maksimālo skaitu, kas var tikt īstenotas noteiktā laikposmā, pieļaujamība

Rezolutīvā daļa:

Eiropas Parlamenta un Padomes 2006. gada 15. marta Regulas (EK) Nr. 562/2006, ar kuru ievieš Kopienas Kodeksu par noteikumiem, kas reglamentē personu pārvietošanos pār robežām (Šengenas Robežu kodekss), 20. un 21. pants ir jāinterpretē tādējādi, ka ar tiem tiek pieļauti tādi tiesību akti kā pamatlietā minētie, kas ļauj ierēdņiem, kuri ir atbildīgi par robežu uzraudzību un ārvalstnieku pārbaužu veikšanu ģeogrāfiskā 20 km zonā no dalībvalsts sauszemes robežas ar 1990. gada 19. jūnijā Šengenā parakstītās konvencijas, ar kuru īsteno Beniluksa Ekonomikas savienības valstu valdību, Vācijas Federatīvās Republikas valdības un Francijas Republikas valdības 1985. gada 14. jūnija Šengenas Līgumu par pakāpenisku kontroles atcelšanu pie kopīgām robežām, līgumslēdzējām valstīm, lai pārbaudītu, vai iztaujātās personas atbilst attiecīgajā dalībvalstī piemērojamiem nosacījumiem par legālu uzturēšanos, ja šīs pārbaudes ir balstītas uz vispārēju informāciju un pieredzi saistībā ar personu nelikumīgu uzturēšanos pārbaužu vietās, ja tās ierobežotā apjomā tiek veiktas, lai iegūtu šādu vispārīgu informāciju un datus, kas saistīti ar pieredzi šajā jomā, un ja to veikšana ir pakļauta zināmiem ierobežojumiem it īpaši saistībā ar to intensitāti un biežumu.

(1) OV C 287, 22.09.2012.